钦定古今图书集成/明伦汇编/氏族典/第216卷 > 《凌迪知万姓统谱》 > 和洪
## 钦定古今图书集成/明伦汇编/氏族典/第216卷 > 《凌迪知万姓统谱》 > 和洪

按《隋书和洪传》：“洪，汝南人也。少有武力，勇烈过人。周
武帝时，数从征伐，以战功累迁车骑大将军，仪同三
司。时龙州蛮任公忻、李国立等聚众为乱，刺史独孤
善不能御，朝议以洪有武略，代善为刺史。月馀，擒公
忻、国立，皆斩首枭之，馀党悉平。从帝平齐，进位上仪
同，赐爵北平侯，拜左勋曹下大夫、柱国。”王轨之擒吴
明彻也，洪有功焉。加位开府，迁折冲中大夫。尉迥作
乱相州，以洪为行军总管，从韦孝宽击之。及平相州，
拜柱国，封广武郡公。高祖以洪有威名，令领冀州事，
甚得人和。数岁，征入朝，为漕渠总管监，转拜泗州刺
史。属突厥寇边，诏洪为北道行军总管，击走而还。后
迁徐州总管，卒，时年六十四。